《游罗浮山》
明代·黎民怀

积思久滞淫，兴言恣攀陟。奇峰亘四百，面面俱可识。

上有飞云峰，远接扶桑色。迤逦瑶台石，烟霞随杖舄。

群仙宁尽纪，丹灶犹可觅。家由葛令移，松是秦时植。

仰首接飞鸢，摩崖多籀刻。朱草希黄落，仙禽无倦翼。

步入梅花村，美酿分玄碧。可以醉游人，若为驱肉食。

小隐吾敢捐，漫向高山忆。

作者简介：广东从化人，字惟仁，号白泉。黎民衷弟。少时师事黄佐，与兄黎民表、民衷有“三凤”之誉。嘉靖间以岁荐至京，廷试后归，绝意仕进。诗书画称三绝。卒年八十一。有《清居集》。